Advertisements Minn osservatur politiku Qed insib diffikulta kbira, anżi kbira ħafna, kif Partit fil-Gvern qed igawdi vantaġġ konsiderevoli ħafna mal-votanti Maltin u Għawdxin. Dan qed ngħidu meta ħafna mid-deputati tal-gvern kontinwament qed nisimgħu fuqhom affarijiet li jekk nieħduhom bis-serjeta' li jixirqilhom, dawn id-deputati kellhom jidhru li qed jitilfu l-appoġġ mall-kostitwenti tagħhom. Imma din donna mhux qed tħalli effett fuq il-partit li qed imexxi l-gvern. Il-votant għadu jibgħat messaġġ ċar li ma jimpurthomx wisq minn xi tajn li qed jintefa' fuq dawn id-deputati. Min hu raġjonevoli u nieqes mill-iffissar politiku, lejn naħa jew oħra, jgħidlek li huwa misteru kif il-partit fil-gvern qed igawdi minn din is-sitwazzjoni. Dan il-gvern qiegħed fit-tieni leġislatura tiegħu u donnu riesaq biex imexxi l-pajjiż anke fil-leġislatura li ġejja, għax mistennija rebħa oħra għall-Partit Laburista. Rajna l-ewwel leġislatura li litteralment l-allegazzjonijiet ta' korruzzjoni ħarbtu u rrendew ċertu nies invalidi li jibqgħu jsaltnu politikament. Għalkemm il-pajjiż għadda minn żmien ta' taqlib, għadda minn żmien fejn l-aħbarijiet prinċipali tal-pajjiż kienu ffukati fuq stejjer koroh u negattivi bejn 2013 u 2017, xorta meta wasal iż-żmien għall-elezzjoni, il-Partit fil-Gvernreġa' rebaħ b'riżultat aħjar minn ta' qabel. Issa, it-tieni leġislatura qed turina li għalkemm tbiddlu ħafna wċuh u tbiddel il-kaptan, il-Partit Laburista xorta kellu jħabbat wiċċu mal-kruha skjetta tal-qrati u ma' affarijiet u stejjer koroh fuq iżjed politiċi. Iżda jekk forsi tilef xi ftit għax issa ħierġa bil-mod ir-realta' tas-sitwazzjonijiet koroh, xorta għadu fuq quddiem b'numri tajbin. Minħabba dan kollu il-labour suppost qiegħed fuq il-keffa l-oħra tal-miżien. Mela x'inhi r-raġuni ta' din is-sitwazzjoni bħalissa fil-pajjiż? Bilfors ikollok tħares lejn is-siġġijiet parlamentari opposti. Bilfors ikollok tħares lejn il-partit fl-oppożizzjoni. Bilfors ikollok tħares lejn il-Partit Nazzjonalista. Għax jekk għandek nofs il-kabinett imsewwes, kif jista' jkun li l-Partit Nazzjonalista għadu 40,000 vot minn taħt? X'qed jiġri? X'mhux qed jiffunzjona? Kulħadd kelma waħda. Id-Dar Ċentrali fiha xi ħaġa ħażina. Qalulna li jekk jitbiddel il-Kap l-affarijiet imorru aħjar. Neħħew wieħed u poġġew ieħor. Il-Partit Nazzjonalista baqa' fejn kien, jekk mhux agħar fiċ-ċirkustanzi. Mela bla dubbju sar eżerċizzju għal xejn. Iż-żmien meħud biex tbiddel il-kap kien biss ħela ta' ħin u enerġija. X'akkwista l-Partit Nazzjonalista b'kap ġdid? L-inkwiet naqas? Il-klikka għadha hemm? Il-klikka kuntenta almenu? Il-klikka għadha tagħmel bsaten fir-roti? Mingħajr ebda dubbju, jistgħu jinbiddlu għaxar kaptani, jista' jiġi kap mis-sema, jista' jiġi l-antikrist, jekk ma jisparixxux dawk li dawru d-Dar Ċentrali b'għanqbuta kbira, il-Partit Nazzjonalista qatt ma jista' jieħu r-ruħ. Jekk dik il-klikka valenuża, forsi numerikament nieqsa xi ftit, għax hemm min induna li kienu mżażen b'ħalq miftuħ beraħ, mhux se twarrab minn hemm u toħroġ mill-bieb prinċipali, biex jarahom kulħadd, u ma jersqux aktar lura, l-Partit Nazzjonalista mhux ser jinġabar. Issa hija ħaġa ċara ħafna li s-sors ta' dan l-inkwiet kollu fil-Partit Nazzjonalista kien, għadu u ser jibqa' dik il-klikka ta' deputati li ġabu dan l-inkwiet kollu lill-Partit Nazzjonalista. Il-votant kollu Malti u Għawdxi huwa fid-dover għall-ġid tal-pajjiż, għax aħna nħaddnu d-demokrazija, li jekk dawn in-nies ma jitilqux waħedhom irridu ntajruhom aħna.